রবার্ট ডুভল

রবার্ট সেল্ডেন ডুভল (; ৫ জানুয়ারি ১৯৩১ - ১৫ ফেব্রুয়ারি ২০২৬) হলেন একজন মার্কিন অভিনেতা ও চলচ্চিত্র নির্মাতা। তিনি ছয় দশকের অধিক সময় ধরে অভিনয়ের সাথে জড়িত আছেন। অভিনয়ের স্বীকৃতি হিসেবে তিনি সাতটি একাডেমি পুরস্কারের মনোনয়ন হতে একটি পুরস্কার জয় করেন, সাতটি গোল্ডেন গ্লোব পুরস্কারের মনোনয়ন হতে চারটি পুরস্কার জয় করেন এবং একটি বাফটা পুরস্কার, একটি স্ক্রিন অ্যাক্টরস গিল্ড পুরস্কার ও একটি এমি পুরস্কার জয়সহ একাধিক পুরস্কার জয় ও মনোনয়ন লাভ করেছেন। ২০০৫ সালে তিনি ন্যাশনাল মেডেল অব আর্টস লাভ করেন।

ডুভল ১৯৫০-এর দশকের শুরু থেকে মঞ্চ নাটকে অভিনয় শুরু করেন এবং ১৯৬০-এর দশকের শুরুতে টেলিভিশন ও চলচ্চিত্রে কাজ শুরু করেন। তিনি টু কিল আ মকিংবার্ড (১৯৬২) চলচ্চিত্রে তিনি বু র‍্যাডলি চরিত্রে, ক্যাপ্টেন নিউম্যান, এম.ডি. (১৯৬৩), টিএইচএক্স ইলেভেন থার্টি এইট (১৯৭১) চলচ্চিত্রে কেন্দ্রীয় চরিত্রে এবং হর্টন ফুটের নাটক অবলম্বনে উইলিয়াম ফকনারের টুমরো (১৯৭২) চলচ্চিত্রে অভিনয় করেন। এই সময়ে তিনি গডফাদার ধারাবাহিকের দ্য গডফাদার (১৯৭২) ও দ্য গডফাদার পার্ট ২ (১৯৭৪) চলচ্চিত্রে অভিনয় করেন, যা সমালোচনামূলক ও ব্যবসায়িক দুই দিক থেকে সফলতা অর্জন করে।

তিনি টেন্ডার মার্সিজ (১৯৮৩) ছবিতে অভিনয় করে শ্রেষ্ঠ অভিনেতা বিভাগে একাডেমি পুরস্কার এবং টম কর্টনির সাথে যৌথভাবে নাট্যধর্মী চলচ্চিত্রে শ্রেষ্ঠ অভিনেতা বিভাগে গোল্ডেন গ্লোব পুরস্কার অর্জন করেন। তিনি বাকি ছয়টি একাডেমি পুরস্কারের মনোনয়ন লাভ করেন দ্য গডফাদার (১৯৭২), অ্যাপোক্যালিপ্স নাউ (১৯৭৯), দ্য গ্রেট স্যান্টিনি (১৯৭৯), দি অ্যাপোস্টল (১৯৯), আ সিভিল অ্যাকশন (১৯৯৮), ও দ্য জাজ (২০১৪) ছবিতে অভিনয়ের জন্য। তার অভিনীত অন্যান্য উল্লেখযোগ্য চলচ্চিত্রসমূহ হল বুলিট (১৯৬৮), ট্রু গিট (১৯৬৯), এম*এ*এস*এইচ (১৯৭০), জো কিড (১৯৭২), দ্য কনভারসেশন (১৯৭৪), নেটওয়ার্ক (১৯৭৬), দ্য ন্যাচারাল (১৯৮৪), দ্য হ্যান্ডমেইড্‌স টেল (১৯৯০), ডেজ অব থান্ডার (১৯৯০), র‍্যাম্বলিং রোজ (১৯৯১), ফলিং ডাউন (১৯৯৩), জ্যাক রিচার (২০১২), আ নাইট ইন ওল্ড মেক্সিকো (২০১৪), ওয়াইল্ড হর্সেস (২০১৫), উইডোস (২০১৮) এবং হাসল (২০২২)।

ডুভল অভিনীত টেলিভিশন কর্মের মধ্যে উল্লেখযোগ্য হল দ্য টোয়ালাইট জোন (১৯৬৩), দ্য আউটার লিমিটস (১৯৬৪), লোনসাম ডাভ (১৯৮৯), স্ট্যালিন (১৯৯২), দ্য ম্যান হু ক্যাপচারড এইখমান (১৯৯৬) ও ব্রোকেন টেইল (২০০৬)। লোনসাম ডাভ (১৯৮৯) ও স্ট্যালিন (১৯৯২)-এ অভিনয় করে তিনি শ্রেষ্ঠ টিভি মিনি ধারাবাহিক অভিনেতা বিভাগে দুটি গোল্ডেন গ্লোব পুরস্কার অর্জন করেন এবং ব্রোকেন টেইল-এ অভিনয় করে একটি প্রাইমটাইম এমি পুরস্কার অর্জন করেন।

প্রারম্ভিক জীবন
রবার্ট সেল্ডেন ডুভল ১৯৩১ সালের ৫ই জানুয়ারি ক্যালিফোর্নিয়ার স্যান ডিয়েগোতে জন্মগ্রহণ করেন। তার মাতা মিলড্রেড ভার্জিনিয়া ডুভল অপেশাদার অভিনেত্রী ছিলেন এবং পিতা অ্যাডমিরাল উইলিয়াম হাওয়ার্ড ডুভল মার্কিন যুক্তরাষ্ট্রের নৌ বাহিনীতে চাকরি করতেন। তিন সন্তানের মধ্যে দ্বিতীয় রবার্ট তার বড় ভাই উইলিয়াম জুনিয়র ও ছোট ভাই জনের সাথে বেড়ে ওঠেন। জন পরবর্তীকালে বিনোদন আইনজীবী হন।

ডুভল ক্রিশ্চিয়ান সাইন্স ধর্মাবলম্বী হিসেবে বেড়ে ওঠেন, তবে তিনি পরবর্তীকালে উল্লেখ করেন যে তিনি গির্জায় প্রার্থনা করতে যেতেন না। তার শৈশবের অধিকাংশ সময়ে কেটেছে মেরিল্যান্ড অঙ্গরাজ্যের অ্যানাপলিসে, সেখানে তার পিতা মার্কিন যুক্তরাষ্ট্রের নৌবাহিনীতে কর্মরত ছিলেন। তিনি মেরিল্যান্ডের সেভার্না পার্কের সেভার্ন স্কুলে এবং পরে মিজুরির সেন্ট লুইসের দ্য প্রিন্সিপায় পড়াশোনা করেন। এরপর তিনি ১৯৫৩ সালে ইলিনয়ের এলসায়ের প্রিন্সিপিয়া কলেজ থেকে নাট্যতত্ত্বে কলাবিদ্যায় স্নাতক ডিগ্রি অর্জন করেন।

কর্মজীবন
ডুভল ১৯৫০-এর দশকের শুরুতে নিউ ইয়র্কের লং আইল্যান্ডের বেলপোর্ট-ভিত্তিক গ্রীষ্মকালীন ইকুইটি থিয়েটার গেটওয়ে প্লেহাউজের মঞ্চনাটকে অভিনয় দিয়ে তার পেশাদার অভিনয়জীবন শুরু করেন। ১৯৫২ সালে তৎকালীন গেটওয়ে থিয়েটারের লাফটার ইন দ্য স্টার্স মঞ্চনাটকে পাইলট চরিত্রে অভিনয়ের মধ্য দিয়ে তার মঞ্চে অভিষেক ঘটে।Program booklet for 

১৯৫৯ সালে তিনি আর্মস্ট্রং সার্কেল থিয়েটার ধারাবাহিকের "দ্য জেলব্রেক" পর্বে অভিনয়ের মধ্য দিয়ে টেলিভিশনে অভিষেক ঘটে। এরপর তিনি ১৯৬০-এর দশক জুড়ে টেলিভিশনে আলফ্রেড হিচকক প্রেজেন্টস, নেইকড সিটি, দ্য আনটাচেবলস, রুট ৬৬, দ্য টোয়ালাইট জোন, কমব্যাট!, দ্য আউটার লিমিটস, দ্য ফিউজিটিভ, টি.এইচ.ই. ক্যাট, ভয়েজ টু দ্য বটম অব দ্য সি, দ্য টাইম ট্রাভেল, দ্য ওয়াইল্ড ওয়াইল্ড ওয়েস্ট, দি এফ.বি.আই., ও দ্য মড স্কোয়াড-এ নিয়মিত অতিথি চরিত্রে অভিনয় করেন।

টু কিল আ মকিংবার্ড (১৯৬২) চলচ্চিত্রে তিনি বু র‍্যাডলি চরিত্রে অভিনয়ের মধ্য দিয়ে তার চলচ্চিত্রে অভিষেক ঘটে। তাকে চিত্রনাট্যকার হর্টন ফুটের সুপারিশে এই চলচ্চিত্রের জন্য নির্বাচন করা হয়। ফুট নেইবারহুড প্লেহাউজে তার রচিত নাটক দ্য মিডনাইট কলার-এর ১৯৫৭ সালের মঞ্চায়নে ডুভলের সাথে পরিচিত হন। ফুট ও ডুভল এরপর অসংখ্যবার একসাথে কাজ করেছেন। ফুট ডুভলকে "আমাদের এক নাম্বার অভিনেতা" বলে উল্লেখ করেছেন।

১৯৭০-এর দশকের শুরু থেকে ডুভল মার্কিন চলচ্চিত্রে নিয়মিত মুখ ছিলেন। তিনি ১৯৭০ সালে এম*এ*এস*এইচ চলচ্চিত্রে মেজর ফ্রাঙ্ক বার্নস চরিত্রে ও ১৯৭১ সালে টিএইচএক্স ইলেভেন থার্টি এইট চলচ্চিত্রে রোবট নিয়ন্ত্রিত সমাজে পালিয়ে বেড়ানো আসামীর ভূমিকায় নাম চরিত্রে অভিনয় করে দর্শকের নজর কাড়েন। তার প্রথম আলোচিত সাফল্য আসে গডফাদার ধারাবাহিকের দ্য গডফাদার (১৯৭২) ও দ্য গডফাদার পার্ট ২ (১৯৭৪) চলচ্চিত্রে টম হ্যাগেন চরিত্রে অভিনয় করে, যা সমালোচনামূলক ও ব্যবসায়িক দুই দিক থেকে সফলতা অর্জন করে। ১৯৭২ সালের চলচ্চিত্রটিতে অভিনয় করে তিনি শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন।

ডুভল নেটওয়ার্ক (১৯৭৬) চলচ্চিত্রে টেলিভিশন নির্বাহী ফ্রাঙ্ক হেকেট চরিত্রে অভিনয় করে শ্রেষ্ঠ পার্শ্বচরিত্রে অভিনেতা বিভাগে বাফটা পুরস্কারের মনোনয়ন লাভ করেন। তিনি প্যাট কনরয়ের উপন্যাস অবলম্বনে নির্মিত দ্য গ্রেট স্যান্টিনি (১৯৭৯) চলচ্চিত্রে মেরিন লেফটেন্যান্ট কর্নেল "বুল" মিচাম চরিত্রে অভিনয় করে সমাদৃত হন। চরিত্রটি লেখকের পিতা নৌবাহিনীর বৈমানিক কর্নেল ডোনাল্ড কনরয়ের জীবনীর ছায়া অবলম্বনে রচিত। এই চরিত্রে অভিনয় করে ডুভল শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। তিনি অ্যাপোক্যালিপ্স নাউ (১৯৭৯) চলচ্চিত্রে লেফটেন্যান্ট কর্নেল কিলগোর চরিত্রে অভিনয় করে শ্রেষ্ঠ পার্শ্ব অভিনেতা বিভাগে আরেকটি একাডেমি পুরস্কারের মনোনয়ন লাভ করেন এবং বাফটা ও গোল্ডেন গ্লোব পুরস্কার অর্জন করেন। এই চলচ্চিত্রে তার সংলাপ "আমি সকালে নাপামের গন্ধ পছন্দ করি" চলচ্চিত্রের ইতিহাসে অন্যতম আইকনিক সংলাপ হিসেবে গণ্য হয়ে থাকে।

২০১৮ সালে ডুভল স্টিভ ম্যাকুইন পরিচালিত উইডোস চলচ্চিত্রে একজন দুর্নীতিগ্রস্থ ব্রোকার চরিত্রে অভিনয় করেন। চলচ্চিত্রটি সমাদৃত হয়। ২০২২ সালে তিনি নেটফ্লিক্সের হাসল ও দ্য পেল ব্লু আইজ চলচ্চিত্রে অভিনয় করেন।

মৃত্যু
ডুভল ২০২৬ সালের ১৫ই ফেব্রুয়ারি ৯৫ বছর বয়সে ভার্জিনিয়া অঙ্গরাজ্যের মিডলবার্গে তার নিজ খামারবাড়িতে মৃত্যুবরণ করেন। তার স্ত্রী লুসিয়ানা পেদ্রাজা এক বিবৃতির মাধ্যমে তার মৃত্যুর ঘোষণা দেন, তবে বিবৃতিতে তিনি মৃত্যুর কারণ বলেননি, শুধু নিজ বাড়িতে মৃত্যুবরণ করেছেন বলে জানান।

তথ্যসূত্র

বহিঃসংযোগ





বিষয়শ্রেণী:১৯৩১-এ জন্ম
বিষয়শ্রেণী:২০২৬-এ মৃত্যু
বিষয়শ্রেণী:২০শ শতাব্দীর মার্কিন অভিনেতা
বিষয়শ্রেণী:২১শ শতাব্দীর মার্কিন অভিনেতা
বিষয়শ্রেণী:ইংরেজ বংশোদ্ভূত মার্কিন ব্যক্তি
বিষয়শ্রেণী:ওয়েলশ বংশোদ্ভূত মার্কিন ব্যক্তি
বিষয়শ্রেণী:জার্মান বংশোদ্ভূত মার্কিন ব্যক্তি
বিষয়শ্রেণী:ফরাসি বংশোদ্ভূত মার্কিন ব্যক্তি
বিষয়শ্রেণী:স্কটিশ বংশোদ্ভূত মার্কিন ব্যক্তি
বিষয়শ্রেণী:ক্যালিফোর্নিয়ার অভিনেতা
বিষয়শ্রেণী:ক্যালিফোর্নিয়ার চলচ্চিত্র পরিচালক
বিষয়শ্রেণী:ক্যালিফোর্নিয়ার চলচ্চিত্র প্রযোজক
বিষয়শ্রেণী:মার্কিন চলচ্চিত্র অভিনেতা
বিষয়শ্রেণী:মার্কিন চলচ্চিত্র পরিচালক
বিষয়শ্রেণী:মার্কিন চলচ্চিত্র প্রযোজক
বিষয়শ্রেণী:মার্কিন টেলিভিশন অভিনেতা
বিষয়শ্রেণী:মার্কিন মঞ্চ অভিনেতা
বিষয়শ্রেণী:শ্রেষ্ঠ অভিনেতা বিভাগে একাডেমি পুরস্কার বিজয়ী
বিষয়শ্রেণী:ইন্ডিপেন্ডেন্ট স্পিরিট পুরস্কার বিজয়ী
বিষয়শ্রেণী:গোল্ডেন গ্লোব পুরস্কার (সেরা অভিনেতা - নাট্য চলচ্চিত্র) বিজয়ী
বিষয়শ্রেণী:গোল্ডেন গ্লোব পুরস্কার (সেরা পার্শ্ব অভিনেতা - চলচ্চিত্র) বিজয়ী
বিষয়শ্রেণী:গোল্ডেন গ্লোব পুরস্কার (সেরা অভিনেতা - মিনি ধারাবাহিক বা টিভি চলচ্চিত্র) বিজয়ী
বিষয়শ্রেণী:সীমিত ধারাবাহিক বা টিভি চলচ্চিত্রে সেরা প্রধান অভিনেতা বিভাগে প্রাইমটাইম এমি পুরস্কার বিজয়ী
বিষয়শ্রেণী:শ্রেষ্ঠ পার্শ্ব অভিনেতা বিভাগে বাফটা পুরস্কার বিজয়ী
বিষয়শ্রেণী:স্ক্রিন অ্যাক্টরস গিল্ড পুরস্কার (সেরা পার্শ্ব অভিনেতা - চলচ্চিত্র) বিজয়ী
বিষয়শ্রেণী:স্যাটেলাইট পুরস্কার বিজয়ী
বিষয়শ্রেণী:মার্কিন পুরুষ চিত্রনাট্যকার
বিষয়শ্রেণী:ক্যালিফোর্নিয়ার চিত্রনাট্যকার
বিষয়শ্রেণী:মার্কিন যুক্তরাষ্ট্রের জাতীয় শিল্পকলা পদক প্রাপক